Titularizarea pe școală, blocată în toată țara. Ecaterina Andronescu: Încercăm printr-o OUG chiar mâine să găsim o soluție. Profesorii să aibă puțintică răbdare

Titularizarea profesorilor care au dat în trecut examenul și au obținut note peste 7 și voiau să încerce anul acesta să se angajeze pe baza notelor din trecut este blocată în toată țara. Curtea Constituțională a decis că aceasta era “o modalitate ‘paralelă’ de accedere la calitatea de titular în învățământul preuniversitar”. Astăzi, ministrul Ecaterina Andronescu a anunțat că în ședința de guvern de săptămâna aceasta guvernul va adopta o ordonanță de urgență. “Încercăm să găsim o formulă care să schimbe durata contractului pe durată determinată într-un contract pe durata viabilităţii postului”, a susținut Andronescu.

“În Legea învăţământului avem un articol, 253, care dădea dreptul profesorilor care au trecut prin concursul de titularizare şi care au luat note mai mari de 7 să beneficieze de această notă şi în următorii 6 ani. Acest articol a funcţionat în Legea învăţământului până anul acesta când, în urma unei iniţiative legislative care încerca să mărească durata de la 6 la 10 ani, preşedintele a trimis Curţii Constituţionale această iniţiativă pentru o evaluare de constituţionalitate. Curtea a decis anularea acestui articol şi din iniţiativă, şi din lege, ca urmare nu mai suntem în situaţia acum să folosim beneficiile, pentru că până la urmă era un drept pe care şi-l câştigaseră profesorii care luaseră note mai mari decât 7“, a declarat Andronescu, citată de Agerpres.